
Γιορτή Μαρμαρίτας στο Πεδινό 
Η μαρμαρίτα, εύγευστο γλυκό των Θρακιωτών, με βάση το αλεύρι, έγινε γιορτή στο Πεδινό όπου την Κυριακή αναβίωσε η παραδοσιακή παρασκευή της. 
Η πρώτη διοργάνωση στέφθηκε από επιτυχία καθώς υπήρξε μαζική προσέλευση επισκεπτών, που έσπευσαν στην πλατεία για να δοκιμάσουν το θρακιώτικο έδεσμα.
 Όπως χαρακτηριστικά σημειώνει ο Λαογραφικός Όμιλος Ορφέας Πεδινού που διοργάνωσε την εκδήλωση ‘’Για λίγες ώρες, η πλατεία μας έγινε το σπίτι της γιαγιάς και του παππού. Ένα σπίτι γεμάτο αναμνήσεις, που μας ταξίδεψε πίσω στα παιδικά μας χρόνια, στις κουζίνες των γιαγιάδων μας, στα χέρια που έφτιαχναν τις μαρμαρίτες και σε εκείνες τις απλές, καθημερινές στιγμές που, χωρίς να το καταλαβαίνουμε τότε, έγιναν οι πιο πολύτιμες αναμνήσεις μας’’.
Η γιορτή τελούσε υπό την αιγίδα του Δήμου Κιλκίς και συνδυάστηκε με πατροπαράδοτους χορούς από τον ‘’Ορφέα’’, τους Πολιτιστικούς Μορφωτικούς Συλλόγους ‘’Εχέδωρος’’ Γαλλικού, Κριθιάς και τον Πολιτιστικό Σύλλογο Νέας Φιλαδέλφειας. 
Ο Δήμος Κιλκίς εκπροσωπήθηκε στη Γιορτή Μαρμαρίτας από τον Αντιδήμαρχο Θεμιστοκλή Κοσμίδη ενώ παρόντες ήταν και οι Αντιδήμαρχοι Γιώργος Μπαλάσκας, Θεμιστοκλής Ανθρακίδης, Ελένη Πατλάκη, ο δημοτικός σύμβουλος Γιάννης Χατζηαποστόλου και οι Πρόεδροι των Δημοτικών Κοινοτήτων Πεδινού Πολυχρόνης Στεργίου και Γαλλικού Αναστάσιος Νικολαϊδης.  
